ທີ່ນະຄອນຫຼວງຮ່າໂນ້ຍ ສສ ຫວຽດນາມ ຈຶ່ງໄດ້ມີການພົບປະແລກປ່ຽນບົດຮຽນ ລະຫວ່າງ ຫກປຊ ແລະ ປະກັນສັງຄົມຫວຽດນາມ, ໂດຍການຕ້ອນຮັບຢ່າງອົບອຸ່ນຂອງທ່ານ ດາວ ຫວຽດ ແອງ ຮອງຜູ້ອໍານວຍການໃຫຍ່ ປະກັນສັງຄົມຫວຽດນາມ, ເຂົ້າຮ່ວມມີຫົວໜ້າສູນສື່ມວນຊົນພາກເໜືອ, ຫົວໜ້າພະແນກເກັບເງິນສົມທົບ, ຫົວໜ້າສຳນັກໜັງສືພິມ-ວາລະສານ, ຄະນະບັນນາທິການສູນກາງ; ຕາງໜ້າຝ່າຍລາວ ນໍາໂດຍທ່ານ ເພັດສະໝອນ ສຸກທະວີພອນ ຮອງຜູ້ອໍານວຍການ ຫ້ອງການກອງທຶນປະກັນສັງຄົມແຫ່ງຊາດ, ມີຄະນະພະແນກ, ຫົວໜ້າ ສກປສ ແຂວງ ແລະ ພະນັກງານວິຊາການທີ່ກ່ຽວຂ້ອງ ເຂົ້າຮ່ວມຢ່າງພ້ອມພຽງ.
ໃນການພົບປະແລກປ່ຽນຄັ້ງນີ້ ທ່ານ ຮອງຜູ້ອຳນວຍການ ດາວ ຫວຽດ ແອງ ຮອງຜູ້ອໍານວຍການໃຫຍ່ ປະກັນສັງຄົມຫວຽດນາມ ໄດ້ເວົ້າເຖິງສາຍພົວພັນອັນພິເສດລະຫວ່າງລາວ-ຫວຽດນາມທີ່ມີມູນເຊື້ອມາແຕ່ຍາວນານເວົ້າລວມ, ເວົ້າສະເພາະແມ່ນການພົວພັນມູນເຊື້ອອັນດີລະຫວ່າງ ຫກປຊ ກັບ ປະກັນສັງຄົມຫວຽດນາມຍາມໃດກໍມີມູນເຊື້ອທີ່ດີນຳກັນຕະຫລອດມາ. ຈາກນັ້ນທ່ານໄດ້ມີການລາຍງານສະພາບການຈັດຕັ້ງປະຕິບັດວຽກງານທີ່ມີຄວາມພົ້ນເດັ່ນໃນໄລຍະທີ່ຜ່ານມາ ໂດຍສະເພາະແມ່ນ ແຜນການຈັດຕັ້ງປະຕິບັດໃນການຄຸ້ມຄອງປິ່ນປົວສຸຂະພາບຂອງພົນລະເມືອງໃຫ້ໄດ້ 85% ໃນປີ2020, ແຕ່ມາຮອດທ້າຍປີ 2017 ແມ່ນສາມາດບັນລຸຄາດໝາຍ 86% (ໝາຍຄວາມວ່າບັນລຸແຜນການກ່ອນ 3ປີ) ແລະ ປະຈຸບັນສະມາຊິກປະກັນສັງຄົມ ແມ່ນກວມເອົາ 80% ຂອງພົນລະເມືອງ.
ຈາກນັ້ນ ທ່ານ ປອ ເຊືອງ ວັນ ຖັງ ຫົວໜ້າສູນປະຊາສຳພັນພາກເໜືອ ແລະ ທ່ານ ນາງ ເຮືອງ ງອກ ແອງ ຮອງອຳນວຍການ ສື່ມວນຊົນ ໄດ້ຂຶ້ນນຳສະເໜີກ່ຽວກັບຮູບແບບການປະຊາສຳພັນຕ່າງໆເພື່ອນໍາເອົາຂໍ້ມູນໃຫ້ເຂົ້າເຖິງກຸ່ມເປົ້າໝາຍໂດຍຜ່ານທາງສື່ຕ່າງໆທາງໜັງສືພິມ, ວິທະຍຸ, ໂທລະພາບ, ປ້າຍແຄມທາງ, ແຜ່ນພັບ, ໃບປິວ, ຈັດກອງປະຊຸມສຳມະນາເຜີຍແຜ່ໃຫ້ກຸ່ມເປົ້າໝາຍ, ເຜີຍແຜ່ທາງສື່ສັງຄົມອອນລາຍ (facebook) ແລະ ການລົງພື້ນທີ່ແບບເຄາະປະຕູລົງອະທິບາຍສູ່ກຸ່ມເປົ້າໝາຍໃຫ້ເຂົ້າໃຈ ພ້ອມແຈກຢາຍແຜ່ນພັບໃບປິວ ເພື່ອໄປສຶກສາສິດຜົນປະໂຫຍດຂອງການເປັນສະມາຊິກປະກັນສັງຄົມ. ນອກນັ້ນ ຍັງໄດ້ສະແດງໃຫ້ເຫັນເຖິງນະໂຍບາຍຂອງລັດຖະບານຫວຽດນາມ ມີຕໍ່ປະຊາຊົນຜູ້ທຸກຍາກ ຄື: ຜູ້ທຸກຍາກແທ້ໆ ລັດຈະເປັນຜູ້ຄຸ້ມຄອງການປິ່ນປົວສຸຂະພາບ 100%; ຜູ້ທຸກຍາກ ລັດຈ່າຍຊ່ວຍ 30%; ຜູ້ໃກ້ຫຼຸດອອກຈາກການພົ້ນທຸກ ລັດຈ່າຍຊ່ວຍ 20%; ພະນັກງານບຳນານຈະໄດ້ຈ່າຍຮ່ວມ 10% ຂອງມູນຄ່າປິ່ນປົວ.
ສຳລັບ ວຽກງານສຳນັກງານໜັງສືພິມປະກັນສັງຄົມຫວຽດນາມ ເລີ່ມມີການຕີພິມເຜີຍແຜ່ອອກສູ່ສັງຄົມສະບັບທຳອິດໃນວັນທີ 09 ກໍລະກົດ 2003 ອອກທຸກໆ ວັນພຸດ, ປັດຈຸບັນອອກ 2 ຄັ້ງ/ອາທິດ, ພິມເຜີຍແຜ່ 55,000 ສະບັບຕໍ່ອາທິດ ເປັນພາສາຫວຽດນາມ ແລະ ພິມເປັນພາສາອັງກິດຈຳໜ່າຍທຸກໆທ້າຍເດືອນ ຊຶ່ງໄລຍະຜ່ານມາສາມາດຍາດມາໄດ້ອັນດັບທີ3 ໃນງານວັນສັບປະດາແຂ່ງຂັນໜັງສືພີມຈາກ 800 ກວ່າສຳນັກ, ມີລາຍຮັບໃນການເຊັນສັນຍາກັບຄູ່ຮ່ວມໂຄສະນາເຖິງ 1,3ຕື້ດົງ.
ພາຍຫຼັງການແລກປ່ຽນບົດຮຽນໃນຄັ້ງນີ້ ໂດຍຜ່ານຮູບແບບການໂຄສະນາທີ່ຫຼາກຫຼາຍ ແລະ ການມີສ່ວນຮ່ວມຂອງພາກສ່ວນຕ່າງໆ ສາມາດເຫັນໄດ້ສິ່ງພົ້ນເດັ່ນຫຼາຍດ້ານ ເປັນຕົ້ນແມ່ນ ມີຜູ້ເຂົ້າຮ່ວມປະກັນສັງຄົມກວມເອົາ 86% ຂອງປະຊາກອນທັງໝົດ 93 ລ້ານຄົນ ໃນ 2017, ການໂຄສະນາວຽກງານປະກັນສັງຄົມຖືເປັນວຽກຈຸດສຸມ ຕາມທິດຊີ້ນຳຂອງກຳມະການສູນກາງພັກ ແລະ ຖືກນຳສະເໜີໃນກອງປະຊຸມໃຫ່ຍຂອງພັກທຸກຄັ້ງ ທັງຂັ້ນສູນກາງ ແລະ ທ້ອງຖິ່ນ, ປະຊາຊົນທົ່ວໄປສາມາດເປັນຕົວແທນເຮັດວຽກປະຊາສຳພັນລະດົມສະມາຊິກປະຈຳແຕ່ລະກຸ່ມບ້ານ, ສື່ມວນຊົນຫຼາຍກ່ວາ 70 ຂະແໜງ ທົ່ວປະເທດມີການນຳສະເໜີຂໍ້ມູນຂ່າວສານຂອງປະກັນສັງຄົມຢ່າງເປັນປະຈຳ, ມີການແກ້ໄຂຫາງສຽງຂອງສັງຄົມຢ່າງທັນການ ແລະ ມີມາດຕະການໃນການປະຕິບັດກົດໝາຍໄດ້ຢ່າງເຂັ້ມງວດ ຕໍ່ຫົວໜ່ວຍວິສາຫະກິດທີ່ບໍ່ເຂົ້າປະກັນສັງຄົມ.
Â